Skarpe priser på privatleasing af Tesla

Det er ikke bare kontantpriserne, Tesla jonglerer med. Nu er priserne for privatleasing af Tesla Model 3 og Model Y også blevet sat ned. Og det i en tid, hvor leasing er blevet mere populært end nogensinde – netop på grund af usikkerheden om kontantpriserne.

Tesla meddeler, at de nye leasingpriser kun gælder i en periode. De er til gengæld lave. For 3.695 kroner om måneden kan man lease en Model 3 med anhængertræk og 10.000 kilometer årligt. For 3.995 kroner kan man lease en Model Y – også med anhængertræk og 10.000 kilometer.

Leasingaftalen løber i 36 måneder og inkluderer service- og vedligeholdelsesaftale. Der skal lægges 14.995 kroner i førstegangsydelse.

For Model 3 gælder det, at det samlede leasingbeløb er på 47 procent af kontantprisen på 311.990 kroner. I tilfældet Model Y er det bedre, da det samlede leasingbeløb er på 44 procent af kontantprisen på 329.990 kroner. Altså et stykke under tommelfingerreglen for leasingtilbud, der er på 50 procent af nyprisen.

Leveringstiderne på Model Y er også fordelagtige, da den bygges på Teslas Gigafactory Berlin. Ventetiden er på mellem 2-3 uger.

Med Model 3 kan man risikere at skulle vente til september førend bilen er klar til levering. Det skyldes, at modellen bygges i Kina. I det lys er det også bemærkelsesværdigt, at prisen på privatleasing sættes ned, da den rammes af den såkaldte kinatold.

Skarpe priser på privatleasing af Tesla